《出塞行五首 其四》
宋代·方一夔

主公再度辽，油幢坐中坚。怜我鸣吠竖，出入后狨鞯。

一朝霍家败，主公忝姻联。富贵既相关，受祸其固然。

我时护属国，脱命来居延。蹉跎偶不死，彷佛三百年。

此来复何幸，皓首朝中天。昔日霍家事，历历在眼前。

偶行平阳里，细草空芊绵。与卿等辈耳，岁暮愁红蔫。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。